User:Mårtensås/Hildebrandslied/orig

Ik gihorta daz seggen daz sih urhezzun ænon muozin • hiltibrant enti hadubrant untar heriun zuem • sunufatarungo • iro saro rihtun • garutun se iro gudhamun • gurtun sih • iro • suert ana • helidos ubar ringa do sie zo dero hiltu ritun • hiltibrant gimahalta • her uuas heroro man ferahes frotoro • her fragen gistuont fohem uuortum • uuer sin fater uuari fireo in folche • eddo uuelihhes cnuosles du sis • ibu du mi enan sages ik mi de odre uuet chind in chunincriche • chud ist min al irmindeot • hadubrant gimahalta hiltibrantes sunu • daz sagetun mi usere liuti alte anti frote dea erhina uuarun • daz hiltibrant hæzzi min fater • ih heizzu hadubrant • forn her ostar gihueiz floh her otachres nid hina miti theotrihhe enti sinero degano filu • her fur laez in lante luzzila sizzen prut in bure barn unuuahsan arbeo laosa • her raet ostar hina des sid detrihhe darba gistuontum fateres mines • daz uuas so friuntlaos man her uuas otachre ummez zirri degano dechisto unti deotrichhe her uuas eo folches at ente imo uuas eo peheta zi leop • chud uuas her • chonnem mannum ni uuaniu ih iu lib habbe • uuezzu irmingot quad hiltibrant obana ab heuane dat du neo dana halt mit sus sippan man dinc ni gileitos • uuant her do ar arme uuuntane bauga cheisuringu gitan • so imo se der chuning gap huneo truhtin • dat ih dir it nu bi huldi gibu • hadubrant gimahalta hiltibrantes sunu • mit geru scal man geba infahan ort uuidar orte • du bist dir alter hun ummet spaher spenis mih mit dinem uuortun uuili mih dinu speru uuerpan • pist also gialtet man so du euuin inuuit fortos • dat sagetun mi seolidante uuestar ubar uuentilseo daz inan uuic furnam • tot ist hiltibrant heribrantes suno • hiltibrant gimahalta heribrantes suno • uuela gisihu ih in dinem hrustim dat du habes heme herron goten dat du noh bi desemo riche reccheo ni uuurti • uuelaga nu uualtant got quad hiltibrant uueuuurt skihit • ih uuallota sumaro enti uuintro sehstic ur lante • dar man mih eo scerita in folc sceotantero so man mir at burc enigeru • banun ni gifasta • nu scal mih suasaz chind • suertu hauuuan breton mit sinu billiu eddo ih imo zi banin uuerdan • doh maht du nu aodlihho ibu dir din ellen taoc • in sus heremo man hrusti giuuinnan rauba bihrahanen • ibu du dar enic reht habes • der si doh nu argosto quad hiltibrant ostar liuto der dir nu uuiges uuarne nu dih es so uuel lustit • gudea gimeinun niuse de mozzi • uueddar sih hiutu dero hregilo rumen muozzi • efdo desero brunnono bedero uualtan • do lezzun se ærist asckim scritan scarpen scurim daz in dem sciltim stont • do stoptun zo samane staim bort chludun • heuuun harmlicco huizze scilti • unti imo iro lintun luzzilo uuurtun • giuuigan miti uuabnum